Boksburg: Dodetal styg tot 10, bestuurder leefDie brug waar die ontploffing plaasgevind het. (Foto: Twitter) Die dodetal het intussen tot 10 gestyg ná Saterdagoggend se ontploffing van ’n gastenkwa aan die Oos-Rand. Sowat 30 ander mense, van wie die meerderheid omstanders, het “lewensgevaarlike beserings” tydens die ontploffing opgedoen. Daar is intussen bevestig dat die bestuurder van die tenkwa leef en ná die voorval in ’n hospitaal opgeneem is. William Ntladi, woordvoerder van die Ekurhuleni-rampbestuurdienste, het ’n kort ruk gelede aan Maroela Media gesê alle beseerdes is in dié stadium na hospitale geneem vir mediese behandeling. Tientalle het brandwonde opgedoen. Sommige het ledemate verloor. Verskeie naasbestaandes het hulle sedertdien na die toneel gehaas om na hul geliefdes te soek. Daar is tans beraders op die toneel om diegene by te staan. Die Gautengse premier, Panyaza Lesufi, het vanmiddag saam met verskeie amptenare, onder wie Lebogang Maile, LUR vir menslike nedersettings, stedelike beplanning, samewerkende regering en tradisionele sake, die toneel besoek. Hulp stroom in Weldoeners dra kos en water aan in Boksburg. (Foto: Twitter) “Die vernietiging is veel groter as wat ’n mens jou dit enigsins kan indink,” sê dr. Imtiaz Sooliman, direkteur van die humanitêre welsynsorganisasie Gift of the Givers, wat onder meer brandverbande, antibiotika vir wanneer sepsis intree, pynstillers en skoonmaakmiddels aangekoop het vir diegene wat dit dalk mag benodig. Die organisasie en ander weldoeners het intussen gebottelde water, energiedrankies, energiestafies, koekies, sjokolade en vrugte aangery vir paramedici, brandbestryders, pasiënte en hul naasbestaandes op die toneel. “Ons het die dienste van ons vennoot-ambulans, Medi Response, op bystand geplaas en sal enige ambulanse wat benodig word, finansier,” sê Imtiaz. Maroela Media het vroeër berig ’n LPG-gastenkwa het vanoggend na bewering onder ’n brug naby die Tambo-gedenkhospitaal gery, vasgesit en aan die brand geslaan. Verskeie omstanders het op die toneel saamgedrom terwyl brandbestryders die vlamme geblus het. Toe ontplof die tenkwa net voor 08:00. Die ontploffing het ook skade aan die nabygeleë Tambo-gedenkhospitaal aangerig. Volgens Ntladi is die hospitaal intussen gedeeltelik funksioneel. Die ongevalle-eenheid is egter tydens die ontploffing beskadig en ambulanse moes pasiënte na ander hospitale vervoer. I was just at the donation site outside Tambo hospital. This is how it looks. Checkers was just there and made a huge donation. #BoksburgExplosion #boksburg pic.twitter.com/MZSD1dSuQv — mixx ????☀️???? (@italianmixx) December 24, 2022 Premier @Lesufi and MECs have arrived on the scene of the Boksburg explosion. They undertake a walkabout following a multidisciplinary and interdepartmental briefing on the affected persons, relief measures and interventions undertaken. pic.twitter.com/I247yhILY1 — Gauteng Provincial Gov (@GautengProvince) December 24, 2022